Regionale Cykelruter
Regionale Cykelruter er cykelruter, som sammen med de 11 Nationale Cykelruter udgør et net af cykelruter i Danmark, oprettet i 1990'erne af de daværende amter, nu administreret af kommunerne.
Mens de Nationale Cykelruter som hovedregel gennemløber landet "fra kyst til kyst", er de Regionale Cykelruter af varierende længde, men typisk betydeligt kortere.
I linjeføringen er der taget størst muligt hensyn til oplevelsesværdi, trafiksikkerhed og cykelegnethed. Ruterne kan veksle mellem asfalterede veje med sparsom biltrafik, grusveje og stier, herunder stier anlagt på nedlagte jernbanestrækninger.
De Regionale Cykelruter har numre fra 16 til 99 og er mærkede med skilte som De Nationale Cykelruter, men med rutenumre i blåt felt. På Bornholm har alle cykelruteskilte dog grøn baggrund.